Az első elődöntőt február 2-án tartotta az MTV tíz előadó részvételével. A végeredmény a telefonos szavazás, illetve szakmai zsűri szavazatai alapján alakult ki, mely alapján a zsűri első három helyezettje, és a nézők első három helyezettje jutott tovább a február 23–24-i középdöntőbe. A műsort élőben közvetítette az M1 és a Duna World, illetve interneten az "adal2013.hu". Meghívott előadóként lépett fel együtt Hujber Ferenc színész és Mészáros Árpád Zsolt, a Budapesti Operettszínház művésze, akik az 1968-as Eurovíziós Dalfesztiválon Ausztriát képviselő csehszlovák Karel Gott egyik híres slágerét, a "„Lady Carneval”" című dalt adták elő. Mellettük fellépett még Hien a Fool Moon vokálegyüttessel, akik egy Olivia Newton-John-feldolgozást énekeltek el.